Venerabili patri et domino, P. Dei gratia Cluniacensi abbati, A[imericus,] Claromontensis ecclesiæ humilis minister, salutem et sinceram dilectionem. Reverende paternitati vestræ ac caritati hactenus nobis exibite deesse in his quæ postulat nec debemus, nec possumus. Indignum etenim valde arbitramur, si tanta persona, in his quæ persolvere valemus, apud nos repulsam paciatur. Ea propter petitioni vestræ, quæ per venerabilem priorem Cluniacensem Armannum nobis facta est, annuimus, Uzonensem ecclesiam cum omnibus ad eam pertinentibus et perpetuo possidendam Celsiniensi priori et omnibus successoribus ejus concessimus, salvo jure Claromontensis ecclesiæ et omnium episcoporum ejus, et retenta censura decem solidorum Podiensium vel quinque Claromontensis monete, qui annuatim Claromontensi episcopo persolvantur.